SKRIFTLIG FORESPØRGSEL E-0068/00

af Bart Staes (Verts/ALE) til Kommissionen

(24. januar 2000)

Om: Bygning af Itoiz-dæmningen

Siden 1993 er der i Navarra (Baskerlandet) bygget en ny dæmning for at skabe en kunstig sø i forbindelse med floderne Irati og Urrobi: Itoiz-dæmningen. De samlede udgifter til projektet udgør ca. 1,78 mia. euro. Den kunstige sø skal ifølge sponsorerne anvendes til vanding af 57.000 hektar landbrugsjord i den sydlige del af Navarra, til vandforsyningen til Irunea og til elektricitetsfremstilling.

Den lokale befolkning og miljøgrupper forholder sig tøvende over for bygningen af den store Itoiz-dæmning, fordi 15 landsbyer skal forsvinde helt eller delvis ligesom tre som naturområde klassificerede zoner (Txintxurrenea, Gaztelu og Inarbe). I to truede områder gælder en særlig europæisk beskyttelsesstatus.

Den 29. september 1995 annullerede den nationale domstol det tekniske projekt vedrørende en kunstig sø i forbindelse med floderne Irati og Urrobi. Højesteretten har senere bekræftet denne dom. Alligevel fortsatte konstruktionen af Itoiz-dæmningen uhindret. Ved udgangen af 1998 blev det oplyst, at Kommissionen med urette havde indgivet klage mod projektets gennemførelse.

1. a) Hvilke EU-institutioner var/er inddraget i bygningen af Itoiz-dæmningen?

b) Hvorfor var/er disse EU-institutioner inddraget?

c) På hvilken måde finansierer EU Itoiz-dæmningen?

2. Er der i forbindelse med denne finansiering tilknyttet miljø- og/eller andre betingelser i betragtning af, at 15 landsbyer skal forsvinde helt eller delvis ligesom tre som naturomde klassificerede zoner, hvoraf de to har en særlig europæisk beskyttelsesstatus?

a) I benægtende fald, hvorfor ikke?

b) I bekræftende fald, er Kommissionen af den opfattelse at bygherrerne har opfyldt disse betingelser?

3. Er opførelsen af Itoiz-dæmningen i overensstemmelse med fællesskabslovgivningen vedrørende miljø- og naturbeskyttelse og landbrug, i og med at 15 landsbyer skal forsvinde helt eller delvist ligesom tre som naturområde klassificerede zoner, hvoraf to har en særlig europæisk beskyttelsesstatus?

a) I benægtende fald, hvorfor ikke, og hvilke skridt har Kommissionen taget for at sørge for, at fællesskabslovgivningen fuldt og helt bliver overholdt?

b) I bekræftende fald, er Kommissionen så af den opfattelse, at fællesskabslovgivningen fuldt ud er blevet overholdt ved bygningen af Itoiz-dæmningen og dette på trods af, at tre som naturområder klassificerede zoner, hvoraf to har en særlig europæisk beskyttelsesstatus, forsvinder?

Svar afgivet på Kommissionens vegne af Margot Wallström

(9. marts 2000)

Det skal bemærkes, at Fællesskabet ikke har bidraget med fællesskabsfinansiering til bygningen af Itoiz-dæmningen i den spanske Navarre-region.

Kommissionen modtog en klage vedrørende opførelsen af Itoiz-dæmningen og foretog en undersøgelse af sagen. Den 30. november 1994 besluttede Kommissionen ikke at indlede nogen overtrædelsesprocedure i sagen. Der blev afgivet en pressemeddelelse herom den 9. december 1994(1) med den fornødne redegørelse for, hvorfor sagen blev henlagt.

I betragtning af, at Itoiz-dæmningen nu er bygget, ser Kommissionen ikke noget formål i at knytte yderligere kommentarer til en Kommissionsbeslutning, der blev truffet i 1994.

(1) IP/94/1175.